林曉峰(阿Lo)歌曲《曾經被遺忘的人》唱盡多年來,於演藝圈的心路歷程,阿Lo在2020年與康子妮(現名:康滎舫)離婚後,感情未有着落,他表示現階段只花心思在工作上,望往後能繼續做到歌手。
阿Lo獲內地觀眾冠以「寶藏歌手」之名很感恩,感覺就如很久以前被遺忘的身分,被發掘出來,他說:「人好得意,只要唔放棄,幾時重新開始都得,我就將呢份感覺寫喺《曾經被遺忘的人》歌詞中,希望令自己唔再嬲自己曾做得唔夠好,錯失機會,提醒自己已經過去,之後嘅路要開心行。」他謙稱不敢說在內地成功,只是行了另一步,跟著自己的節奏去了另一個階段。
阿Lo表示兒子林寶和林熙均讚新歌幾好聽,他笑道:「佢哋好支持我,如果佢哋唔支持,我就支持唔到佢哋生活,互相支持咁咪好囉!」
早前與一班兄弟開直播,疑似被踢爆有新戀情,他笑道:「係兄弟玩我,我份人想所有人開心,見佢哋問得咁有趣,就答咗事實,剛從東北返嚟塊面爆拆敏感,而唔係佢哋所講『紅粉霏霏』,佢哋有乜理由唔知,係想做直播有話題,佢哋唔係緊張我,只係八卦,但我唔介意。」
阿Lo表明現時只花心思在工作,而不會花心思在感情,他說:「有就有、冇咪冇囉!又唔係未試過,𠵱家我呢個年紀,個人開心最緊要,如果有都要開心先得,我唔會抗拒,亦冇特別想搵,近年冇新對象了解,除咗工作都唔鍾意出街。」